google/wiki40b huggingface dataset:
C/1956 R1 (Arend–Roland)

C/1956 R1 (Arend–Roland), tidligere kalt Arend–Roland 1956h og 1957 III, er en hyperbolisk komet som ble oppdaget 8. November 1956 av de belgiske astronomene Sylvain Arend og Georges Roland. Kometen hadde sitt perihelion den 8. april 1957.
C/1956 R1 (Arend–Roland) er en ikke-periodisk komet. Etter å ha passert solsystemet en eneste gang, fikk banen en oscillasjon som førte den ut av solsystemet.
Den internasjonale Botev-prisen

Den internasjonale Botev-prisen (bulgarsk: Международна ботевска награда) er en bulgarsk pris innstiftet 24. juli 1972 til belønning av diktere for poesien de forfattet og innsatsen de la ned for fred, demokrati og framgang. Prisen ble tildelt hvert femte år så lenge Folkerepublikken Bulgaria eksisterte og igjen fra 1996.

Medalje

Med prisen fulgte en medalje og ærestittelen «mottager av Den internasjonale Botev-prisen». Medaljen har med portrett av dikteren og nasjonalisten Hristo Botev, som deltok i apriloppstanden i 1876. Til høyre for portrettet står årstallene for dikterens fødsel og død, 1848 og 1876, over hverandre. På revers står en bulgarsk løve over korslagt pistol og fjærpenn og med en dobbel omskrift som betyr mottager av Den internasjonale Botev-prisen.
Medaljen er opphengt i båndet i en krans. Medaljebåndet er hvitt, grønt og rødt, som Bulgarias flagg.
PDP-9

PDP-9 (forkortelse for Programmed Data Processor-9) var den fjerde av i alt 18-biter minidatamaskiner som ble produsert av Digital Equipment Corporation (DEC). Datamaskinen ble introdusert i 1966. Totalt 445 enheter ble produsert, hvorav 40 var den kompakte lavkostnandsmodellen PDP-9/L.
Den tradisjonelle martinistorden

Historie

Under pseudonymet Papus, grunnla Gerard Encausse sammen med August Chaboseau i 1884 en mystisk og okkult orden ved navn Ordre Martiniste.
Encausse og Chaboseau hadde mottatt hver sin Martinist-innvielse gjennom to adskilte kjeder av innviere, som begge gikk tilbake til Louis-Claude De Saint-Martin.
Første verdenskrig ble katastrofal for ordenen. Papus døde på slagmarken i sin tjeneste som lege, og mange andre fremtredende ledere omkom også.
Den 24. juli 1931 ble ordenen gjenopprettet i Frankrike under navnet Ordre Martiniste Traditionnel (OMT) av Augustin Chaboseau, Victor-Emile Michelet og Victor Blanchard.
Dykkerklokke

En dykkerklokke er, i sin enkleste form, en beholder med en åpning i bunnen. Klokken vil inneholde luft også når den senkes ned i vann. Luften vil da ha det samme trykk som vannet utenfor klokken.

Prinsippet bak dykkerklokken

Det grunnleggende prinsippet, som brukes både i gamle tradisjonelle dykkerklokker og i mer moderne, er at vanntrykket blir brukt til å skape et luftrom i en lukket klokke og at vannets trykk overføres til luftens trykk:
Dykkerklokken til venstre er fri av vannet (typisk vil den stå på et skip). Her er lufttrykket i klokken det samme som det omgivende lufttrykk (normalt omkring 1 atm.). Klokken i midten står med bunnen i vannoverflaten. Lufttrykket inne i klokken er stort sett som det omgivende lufttrykk, da vannflaten inne i klokken er på samme nivå, som vannoverflaten omkring klokken. Klokken lengst til høyre er derimot senket 10 meter ned i vannet.
Vannets trykk påvirker direkte luftens trykk og da vanntrykket her er 2 atm. og med bakgrunn i Boyles lov (som avledet sier at P_1V_1=P_2V_2) vil luftens volum være halvert. Grunnen til at dette lar seg gjøre er at alle øvrige sider av klokken er fullstendig lukket. Kun en enkelt åpning vil gjøre klokken begrenset anvendelig eller helt uanvendelig.

Moderne dykkerklokker

Moderne dykkerklokker kan ha mange forskjellige utforminger, alt etter deres formål og den dybde de skal anvendes på. Dykkerklokker inndeles i dag i lukkede og halv-lukkede (også kalt halv-åpne) samt åpne (også kalt dykker-kurv). En lukket dykkerklokke er lukket i hele dykkerens høyde, mens en halv-lukket kun er lukket i den øverste del. Her brukes komprimert luft for å utligne det økte trykk og dermed holde vannets overflate ved det lukkede roms underkant.
En åpen klokke har ikke noen klokkevirkning, men er kun en senkbar plattform. Klokkene er i nesten alle tilfelle ikke kun forsynt med en wire, for å heise klokken opp og ned med, men også en såkalt umbilical (betyr egentlig en navlestreng), som grunnleggende inneholder overflateforsynt luft, men også kan inneholde trykkmåler, kommunikasjon, bilder fra kameraer, strøm til lamper, hydraulikktrykk til verktøy, varmt vann osv.

Lukket klokke

En lukket klokke har en luke i bunnen og anvendes ved metningsdykking, hvor dykkeren er under trykk i lange perioder (opp til 4 uker). Klokken heises opp og tilkobles en luftsluse, hvor dykkeren så oppholder seg i en trykktank i de perioder, hvor denne ikke er i vannet. I bunnen av klokken er en luke som er lukket på alle andre tidspunkt enn når klokken er på arbeidsdybden, typisk fra 75 til 180 meter.

Halvlukket klokke

En halv-lukket klokke er åpen i bunnen. Klokken anvendes ved dykk hvor dykkeren for eksempel har med verktøy eller er iført tung utrustning med overflateforsyning. Den halv-lukkede klokke anvendes ved dykk fra 25 til 75 meter og er typisk utstyrt med lys, trykkmåler, nødluft og luftuttak for utligning av vannstand i klokken.

Den åpne klokke

Den åpne klokke er kun en kurv, med luftuttak til dykkerne. Den har ingen egentlig klokkevirkning, men kan ha lys og verktøyskurv, og eventuelt også nødluft til dykkerne.
Grand Hotel (Gjøvik)

Grand Hotell ligger like ved Fahlstrøms plass og Panparken i Gjøvik sentrum. Sammen med naboeiendommen, Vingården, danner husene en majestetisk inngangsport til Trondhjemsveien – og Gjøviks nordlige sentrumsområde. Hotellet, som er Gjøviks eldste, har adresse Jernbanegata 5. 
Grand Hotell tilhører i dag Nordic Choice Hotels, men har en omskiftende historie helt tilbake til 1902.
Ansgar gospelkor

Ansgar Gospel Choir er et skolekor som er knyttet til Ansgar Teologiske Høyskole og Ansgar Bibelskole (Ansgarskolen i Kristiansand). Koret er dirigert av John Yngvar «Syver» Syvertsen fra 1995.
Koret får ny drakt hvert år ettersom det kommer nye elever på skolen. Hvert år gir de ut en CD med coverlåter fra amerikanske gospelartister.
Punctozotroctes

Utseende

Middelsstore, kraftige, gråbrune trebukker. Antennene er omtrent så lange som kroppen. Pronotum er betydelig bredere enn langt og har rundede sider med en kraftig, bakoverrettet tann midt på. Dekkvingene er nesten jevnbrede. Beina er forholdsvis korte med litt klubbeformede lår.

Levevis

Larvene lever i død ved.

Utbredelse

Slekten er kjent fra Fransk Guyana, Brasil og Bolivia.
Zonotylus

Utseende

En middelsstor, avlange, svart trebukk med litt blålig glans. Antennene er tynne, omtrent så lange som kroppen hos hannen, kortere og kraftigere hos hunnen. Pronotum er rundet med en tann på hver side, dekkvingene jevnbrede, rundede i spissen, med tre par små, kremgule flekker. Beina er ganske lange, lårene klubbeformede, føttene på bakbeina gule.

Utbredelse

Arten er kjent fra Brasil og Colombia.
Paea

Paea er en kommune på Tahiti i Fransk Polynesia. Folketellingen i 2017 viste et innbyggertall på 13 121.
Young Girl (sang)

«Young Girl» er en amerikansk sang, skrevet av Jerry Fuller, fremført av Gary Puckett & The Union Gap og utgitt på single i 1968. Sangen nådde en andreplass på Billboard Hot 100-listen samt en førsteplass på den britiske singelisten og den amerikanske Cash Box-listen.
Sangen blir sunget fra ståstedet til en mann som har blitt sorgtynget etter å ha funnet ut at hans kjæreste er under den seksuelle lavalder.
I Storbritannia oppnådde innspillingen en runde til på listene i 1974, med en sjetteplass som høyeste plassering.
En innspilling med Gary Lewis and the Playboys ble utgitt på albumet Gary Lewis Now! i 1968.

Norsk versjon

Øivind Blunck og Herodes Falsk har skrevet en norsk tekst. Tittelen er «Femten».
Morfologisk typologi

Graden av syntese

Språk hvor hvert ord kun består av ett morfem, kalles isolerende (eller analytisk). Ingen språk er totalt analytisk, men kinesisk er det i svært høy grad. Språk som har ord som består av flere morfemer, kalles syntetiske. I den motsatte enden av skalaen i forhold til analytiske språk, befinner polysyntetiske språk seg, som er språk met et stort antall morfemer i hvert ord.

Graden av fusjon

I et agglutinerende språk har hvert morfem vanligvis bare én grammatisk betydning. Et typisk eksempel er tyrkisk. I den andre enden er skalaen er flekterende språk, hvor hvert morfem har et stort antall betydninger. For analytiske språk er det irrelevant å bruke denne skalaen.
Al Hidd kraftverk

Al Hidd kraftverk er et varmekraftverk med kombinert gassdrift og oljedrift i Bahrain. Det har to enheter og en installert produksjonskapasitet på 902 MW fordelt på to blokker à 136 MW hver, og en blokk på 630 MW. Anlegget ble ferdig i årene 1995–1999, med utvidelse i 2004 hvor 630 MW-blokken ble installert (Al Hidd II). Brenselstypen er naturgass og olje. Dette er landets tredje største kraftverk.
Aldrovani Menon

Karriere

Aldrovani Menon startet sin profesjonelle karriere i Matsubara i 1990. Han har også spilt for Yokohama Flügels, NEC Yamagata, Ceará, Juventus, Figueirense, Bahia, Sport Recife, Juventude, Paysandu, Goiás og Náutico.
U23-EM i friidrett 2005

U23-EM i friidrett 2005 var den femte utgaven av dette toårlige friidrettsmesterskapet for europeiske utøvere under 23 år, det ble arrangert i Erfurt i Tyskland fra 14. til 17. juli 2005.
Hidemasa Morita

Landslaget

Hidemasa Morita spilte én landskamp for Japan‎s herrelandslag.
Den russisk-ortodokse kirkens organisasjon

Den russisk-ortodokse kirke er organisert i 158 eparkier (bispedømmer) og sju mer eller mindre selvstendige delkirker. De fleste eparkiene ligger i Russland. De selvstendige delkirkene befinner seg enten i land som har vært under russisk styre, eller der russiske misjonærer har vært aktive.
Fylkesvei 6624

Fylkesvei 6624 (Fv6624) i Trøndelag går mellom Skjølvollen og Aunan i Skaun kommune. Veien er 2,8 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 753 (Sør-Trøndelag).
Grilstad

Grilstad AS er en av Norges største private produsenter og markedsførere av kjøttvarer. Familien Jenssen, som er majoritetseiere i Grilstad, begynte allerede i 1790 med import og eksport, skipsfart og kjøpmannsforretning i Trondheim.  Fra den gangen har firmaet Jenssen & Co. gått i arv fra far til sønn og det var 6. generasjon, Anton Jenssen, som i 1957 grunnla Grilstad med hovedvekt på spekemat. 
Grilstad forvalter merkevarer som Grilstad, Stranda, Tind og Bredrup. Bedriften står bak kjente produkter som Gullsalami, Trønderfår, Jubelsalami og Strandaskinke. Firmaet har også produktserier innen pålegg og kjøtt. Bedriften har også en markedsandel innen storkjøkken- og hamburgermarkedet.
Konsernet eies av Jenssen Holding AS 61,6 %, Nordic Capital Partners II AS 33,4 % og Reinkind AS 5,0 %.
Grilstad har fem produksjonsanlegg beliggende i Trondheim, Åsen, Stranda, Brumunddal og Östersund i Sverige.
Kalvøya (Vikna)

Kalvøya er ei øy i Vikna i Trøndelag. Den ligger like vest for Borgan og er den nordvestligste av de større øyene i kommunen.
Øya er forholdsvis flat med mange små vann og myrområder og med kystlynghei. Det høyeste punktet på øya er Kalvøyskardsfjellan på 40 meter over havet. Øya ble – slik navnet forteller – brukt til setring og husdyrbeite av oppsitterne på Borgan.
Nordlandsbanen minutt for minutt

Nordlandsbanen minutt for minutt er et TV-program som første gang ble sendt på NRK2 lørdag 29. desember 2012. Programmet ble sett av over én million, og ble ansett som en stor suksess for NRK.
Programmet varer i 9 timer og 50 minutter og følger dagtoget fra Trondheim til Bodø i minutt for minutt gjennom fire årstider. Dette er til forskjell fra Hurtigruten minutt for minutt ikke en direkte sending, men til gjengjeld er det gjort tilsammen 4 opptak - et for hver årstid. Under sendingen veksles det mellom de ulike opptakene, slik at man kan se hele strekningen hvordan den var i de forskjellige årstidene.
Bakgrunnen for at programmet ble produsert er at det er 50 år siden Nordlandsbanen stod ferdig helt frem til Bodø.
PGO

PGO Scooters er et scooter-merke produsert av Motive Power Industry i Taiwan.
Selskapet inngikk samarbeid med italienske Piaggio (produsent av Vespa), som varte fra 1972 til 1982. I USA importeres og selges scooterne av Genuine Scooters, og har modellnavnene «Buddy», «Rattler», og «Roughhouse». I Canada selges de under PGO-merket. PGO ble innkjøpt i en større mengde for bruk av det danske postvesenet.
Ameripassalus

Utseende

Middelsstore, langstrakte, jevnbrede biller. På farge er de svarte eller mørkebrune. Hodet er stort og bredt med små, runde fasettøyne. Midt i pannen sitter det et kort horn. Overleppen (labrum) og kjevene (mandiblene) er sterkt utviklet, de sistnevnte godt synlige ovenfra. Antennene er 10-leddete, C-formede men ikke knebøyde, de ytterste fem leddene har bladlignende utskudd og danner en løs vifte som ikke kan lukkes. Brystskjoldet (pronotum) er avrundet firkantet sett ovenfra, bredere enn langt, blankt, med en lengdefure i midten. Det er et tydelig, smalt skille mellom brystskjoldet og dekkvingene. Dekkvingene er ganske lange, parallellsidige, blanke, med kraftige punktrader.

Levevis

Voksne og larver lever sammen i råtnende ved, og danner en slags samfunn. Dette kalles subsosialitet og er uvanlig hos biller. De voksne billene tygger trefliser som de fôrer til larvene, og hjelper dermed fordøyelsen. Både voksne og larver spiser dessuten de voksne billenes avføring (såkalt koprofagi). Dette øker næringsutbyttet siden avføringen har blitt infisert med mikroflora (bakterier og andre mikroorganismer) som frigjør næringsstoffer fra treet. De voksne billene hjelper også larvene til å bygge et puppekammer der de kan forvandle seg til en puppe. Voksne og larver kommuniserer seg imellom med lyd, og minst 14 forskjellige lydytringer er identifisert. De voksne billene lager lyd bed å gni bakkroppen mot vingene, larvene ved å gni det bakre beinparet mot hoftene til det midtre beinparet.

Utbredelse

Arten er utbredt i Mexico og Guatemala.
Nandan

Nandan (kinesisk: 南丹县; pinyin:  Nándān Xiàn) er et fylke i den autonome regionen Guangxi i Folkerepublikken Kina. Det ligger i byprefekturet Hechi.
Befolkningen var på 271 722 innbyggere i 1999.

Samferdsel

Kinas riksvei 210 løper gjennom området. Riksveien begynner i Baotou i Indre Mongolia, fører gjennom Yan'an, Xi'an, Chongqing og Guiyang og ender opp i Nanning i Guangxi.
Aphylax

Utseende

En middelsstor, avlang, oransje og svartn trebukk. Arten etterligner giftige biller i familien Lycidae. Disse billene har forholdsvis tynt hudpanser. Hodet er forholdsvis lite og noe snuteformet forlenget, antennene kraftige og sagtakkede, omtrent halvparten så lange som kroppen. Pronotum er bredere enn langt, avrundet sekskantet, bredere bak enn foran. Dekkvingene utvider seg litt bakover. De er nokså flate og har noe opphøyde lengderibber. Beina har klubbeformede lår.

Utbredelse

Slekten er utbredt i det sørlige Sør-Amerika (Argentina, Uruguay, Paraguay og det sørlige Brasil).
The Way Back

Handling

Polakken Janusz (Jim Sturgess) blir sendt til 20 års straffearbeid i en sovjetisk gulag-leir etter at hans kone blir tvunget til å angi han. I leiren blir han kjent med skuespilleren Khabarov (Mark Strong), amerikaneren Mr. Smith (Ed Harris), den russiske kriminelle Valka (Colin Farrell), kunstneren Tomasz (Alexandru Potocean), polakken Kazik (Sebastian Urzendowsky), den latviske presten Voss (Gustaf Skarsgård) og den jugoslaviske bokføreren Zoran (Dragos Bucur).
Khabarov har en plan om å rømme til Mongolia via Bajkalsjøen. De andre tror ikke på planen, men en vinternatt med storm setter Janusz planen ut i livet, og de rømmer alle sammen. På fluktens første kveld går Kazik seg vill på jakt etter ved og fryser i hjel. De andre velger å feire at han døde som en fri mann.
Da mennene kommer til Bajkalsjøen, får de selskap av Irena (Saoirse Ronan), som sier hun har rømt fra et kollektivbruk utenfor Warszawa. Ved grensa til Mongolia velger Valka å bli igjen fordi han ikke har hjerte til å forlate moderlandet. På vei til Ulan Bator oppdager følget bilder av Josef Stalin og røde stjerner og innser at Mongolia er kommunistisk og sovjetvennlig og ikke trygt likevel. De bestemmer seg derfor for å dra videre til India.
Ferden går gjennom Gobi-ørkenen der Irina til slutt dør av dehydrering og utmattelse. Senere dør også Tomasz, og Janusz må overbevise Mr. Smith om at de må fortsette, når sistnevnte bestemmer seg for å gi opp. Alle fortsetter og finner omsider en liten elv. Da de nærmer seg Himalaya, blir de funnet av en sherpa som tar dem med til et buddhistkloster. Der får de beskjed om at de ikke kan krysse fjellene før til våren. Mr. Smith bestemmer seg for å dra til Lhasa der det er en amerikansk militærstasjon.

Bakgrunn

Boka The Long Walk, som filmen er inspirert av, ble en stor salgssuksess da den kom i 1956. Allerede året etter kom den på norsk som Desperat flukt. Fortellinga har også inspirert flere eventyrere og ekspedisjoner. I boka beskriver den tidligere polske soldaten Sławomir Rawicz (1915–2004) sin angivelige flukt fra Sibir og en nesten 6500 km lang marsj mot friheten i India. I 2006 avslørte imidlertid BBC i en radiodokumentar historiske dokumenter som tyder på at Rawicz ble sendt til fangeleiren på grunn av drap, at han ble frigitt i 1942 som del av et generelt amnesti overfor polske innsatte og at han samme år ble del av de polske styrkene under andre verdenskrig. Det skal likevel være flere beviselig sanne historier om polske og andre fangers svært krevende flukt fra Sovjetunionen i denne perioden, for eksempel den som er beskrevet i Michael Krupas Shallow Graves in Siberia. Uansett fastholder regissøren Peter Weir at Rawicz' strabasiøse marsj faktisk fant sted, men betegner samtidig The Way Back som en «hovedsakelig oppdiktet film». I 2010 kom boka Looking for Mr. Smith: The Quest for the Truth Behind The Long Walk, the Greatest Survival Story Ever Told av Linda Willis som forsøker å belyse bakgrunnen til historien grundigere.
Sig Thor

Fra prest til konservator

Sig Thor ble født i Asker. Han tok teologisk embedseksamen og senere avla han matematisk-naturvitenskapelig embedseksamen i 1889.   Han ble konstituert som konservator ved Universitetes zoologiske museum i 1896. Han disputerte for den filosofiske doktorgrad ved Universitetet i Christiania i 1905, på en avhandling om midder.  Han foretok i perioden 1896 til 1905 flere studiereiser, blant annet til Wien og Paris.  I 1905 sa han opp stillingen som konservator og flyttet til Skien senere til Drammen, hvor han arbeidet som lærer. Da han hadde oppnådd aldersgrensen (pensjonsalder) flyttet han tilbake til Oslo.
Sig Thor var en av stifterne da Norsk Entomologisk forening ble stiftet i 1904, men skal senere ikke ha vist større interesse for foreningen, da han visstnok bare skal ha vært på ett av møtene.  Thor ble tidlig interessert i naturen og insekter, særlig biller (Coleoptera), og i 1894 gav han ut en exkursionsfauna for norske biller, der han ga, ofte fantasifulle, norske navn til flere av artene.     
Senere ble hans interesse for midder vakt, og dette var en dyregruppe ingen tidligere hadde arbeidet med i Norge. Han var dermed den første araknolog i Norge og arbeidet særlig med de vannlevende middene. I årene 1897 til 1901 utga han fire publikasjoner om hydrachnider, hvor han beskriver en rekke arter og  slekter.

Ros og kritikk

Sig Thor skal ha vært en kontroversiell person og fikk både ros og ris.  Han arbeidet med midder og ryddet opp i et felt av zoologien som på den tiden var nesten helt ukjent. Særlig fikk han ros for sitt grunnleggende arbeid om den vanskelige slekten  Lebertia (midder).  Hans arbeide omfattet også midder fra  Afrika og Asia. Russiske forskere henvendte seg flere ganger til Thor for å bearbeide materiale fra forskjellige ekspedisjoner i Kaukasus og  arktiske områder. Da han var 72 år gammel foretok han en reise til Spitsbergen der han undersøkte den lite kjente faunaen av land- og ferskvannsartropoder (leddyr i ferskvann). Disse ble senere publisert i Skrifter om Svalbard og Ishavet.. 
Sig Thor fikk kritikk, særlig fra den svenske arachnologen O. Lundblad, som hevdet at Thors artsbeskrivelser var utilfredsstillende og vanskelige å identifisere.  Lundblad påpekte hvor viktig Thors samling av preparater var for en studie av hans artsbeskrivelser.   Dette gikk inn på Thor, som følte seg sveket og skuffet. I sitt testamente bestemte han seg for at samtlige av hans preparater skulle tilintetgjøres etter hans død, noe som også ble utført.
NM i ishockey 1993

Grunnspill

Vålerenga         18  14  2   2  100- 41  30
Stjernen          18  14  2   2   93- 56  30
Storhamar         18  14  0   4  120- 48  28
Lillehammer       18  10  5   3   89- 60  25
Furuset           18  10  0   8   65- 55  20
Viking            18   7  3   8   82- 65  17
Sparta            18   5  0  13   82- 97  10
Asker             18   4  1  13   60- 94   9
Trondheim         18   4  1  13   70-110   9
Hasle/Løren       18   1  0  17   26-161   2
• Trondheim og Hasle/Løren måtte spille i 1. divisjon etter jul
Holmenbruene

Holmenbruene er to jernbanebruer på Drammenbanen i Drammen i Buskerud. Navnet brukes også om de to veibruene Holmenbrua og Strømsøbrua. Bruene krysser Drammenselva mellom Bragernes i nord og Holmen, og mellom Holmen og Strømsø i sør.

Jernbanebruene

De første jernbanebruene på Drammenbanen i Drammen ble bygd i 1872. Brua over Bragernesløpet hadde svingbart spenn. Bruene ble erstattet av nye bruer i 1930. I 1996 ble ei ny bru for dobbeltspor bygd over Bragernesløpet. Over Strømsøløpet ble det bygd ei ny bru for enkeltspor, mens den gamle brua fra 1930 ble beholdt for det andre sporet. De to bruene over Strømsøløpet er med lengde 453 meter (nye) og 451 meter (gamle) Norges lengste jernbanebruer. Brua over Bragernesløpet (341 meter) er også blant Norges lengste. Bruene har seilingshøyde 6 meter.

Veibruene

Holmenbrua over Bragernesløpet ble bygd i 1964. Strømsøbrua over Strømsøløpet ble bygd i 1966. De to bruene er del av E18 (frem til 2019 riksvei 282), og håndterer lokaltrafikk i Drammen. Fjerntrafikken går over Drammensbrua, som ble bygd i 1975 og er Norges lengste veibru. Holmenbrua og Strømsøbrua har 2 kjørefelt og seilingshøyde 6 meter.
Drammens Tidende publiserte i slutten av 2014 en artikkel med informasjon om at den nordligste broen (Holmenbrua) er sterkt nedslitt og ikke tåler belastningen fra tungtrafikk. Ingeniørselskapet Rambøll har satt opp forslag om bygging av ny bro for å ta unna den stadig økende bil- og trailertrafikken. Oppdagelsen om at broen er i så dårlig forfatning at den måtte stenges for tung trafikk skapte politisk debatt.
Khari Stephenson

Amerika

Ungdomskarrieren til Stephenson ble tilbragt i den jamaicanske klubben Real Mona, etterfulgt av college-fotball for Williams College fra 2000 til 2003. Etter fullført skolegang ble han draftet av Chicago Fire i Major League Soccer som nummer 27 totalt. Han klarte seg ikke i laget og fikk dra til Kansas City Wizards. Heller ikke her ble det mye spilletid, etter den første sesongen var endt stod han bokført med 3 kamper og totalt 44 minutter. Overraskende nok var han å finne i startoppstillingen i sluttspillkampene. Av disse spilte han samtlige og scorte også et mål på «Wizards'» vei til finalen.

Skandinavia

I 2006 gikk Stephenson til svenske GAIS. Året etter gikk turen videre til AIK som betalte nesten sju millioner svenske kroner for ham. Da han ble solgt til Aalesund sommeren 2008 var dette for en betydelig mindre sum, og AIK hadde dermed tapt millioner på spilleren.

Landslagskarriere

Stephenson spilte for Jamaica under U20-VM 2001 i Argentina og debuterte for A-landslaget i 2004 mot Guatemala. Han har spilt 24 kamper for A-landslaget og scort 3 mål (per 31. januar 2009).
Tunchang

Tunchang (kinesisk: 屯昌县; pinyin: Túnchāng Xiàn) er et fylke i den kinesiske provinsen Hainan.
I 1999 var folketallet 250 059.

Samferdsel

Kinas riksvei 224, den sentrale veiforbindelse tvers over Hainan, går gjennom området. Den begynner i Haikou og ender i Sanya i sør.